KOMISSION PÄÄTÖS,
tehty 25 päivänä marraskuuta 1996,
tietyistä Norsunluurannikolta peräisin olevia tonnikalasäilykkeitä koskevista suojatoimenpiteistä (ETA:n kannalta merkityksellinen teksti) (96/662/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien tuotteiden eläinlääkintätarkastusten järjestämistä koskevista periaatteista 10 päivänä joulukuuta 1990 annetun neuvoston direktiivin 90/675/ETY (1), sellaisena kuin se on viimeksi muutettuna direktiivillä 96/43/EY (2), ja erityisesti sen 19 artiklan,
sekä katsoo, että
yhteisössä on esiintynyt botuliinin aiheuttamia ihmisten myrkytystiloja,
tutkimuksissa on osoittautunut, että tämän myrkytyksen alkuperä liittyy Norsunluurannikolla sijaitsevasta laitoksesta tuotuihin tonnikalasäilykkeisiin,
botuliini aiheuttaa vakavan uhan ihmisen terveydelle; yhteisön tasolla on toteutettava nopeasti tarvittavia suojatoimenpiteitä,
kyseisestä laitoksesta peräisin olevien tonnikalasäilykkeiden tuonti olisi keskeytettävä odotettaessa Norsunluurannikon viranomaisten antamia terveyttä koskevia takeita, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jäsenvaltioiden on kiellettävä Norsunluurannikolta Conserves Internationales de Côte d'Ivoire-laitoksesta numero 120PP peräisin olevien tonnikalasäilykkeiden tuonti.
2 artikla
Jäsenvaltioiden on muutettava tuontiin soveltamansa toimenpiteet tämän päätöksen mukaisiksi. Niiden on toimitettava tästä tiedot komissiolle.
3 artikla
Tämä päätös on osoitettu kaikille jäsenvaltioille.
Tehty Brysselissä 25 päivänä marraskuuta 1996.